২০০৭ সালের বিশ্বকাপ ক্রিকেট প্রতিযোগিতায় অংশগ্রহণের লক্ষ্যে দলের বাইরে থাকা অভিজ্ঞ খেলোয়াড় থাকা স্বত্ত্বেও ১৫-সদস্যের দলে আশ্চর্য্যজনকভাবে ঠাঁই পান পোলার্ড। প্রস্তুতিমূলক খেলায় পোলার্ড কেনিয়ার বিপক্ষে ১৪ রান ও দুই উইকেট এবং বড় ব্যবধানে ভারতের বিপক্ষে পরাজিত খেলায় মাত্র দুই রান করেন। গ্রুপ-পর্বে খেলার জন্য তাকে মনোনীত না করলেও সুপার-এইট পর্বে উচ্চ পর্যায়ের খেলার জন্য অন্তর্ভুক্ত করা হয়। ১০ এপ্রিল, ২০০৭ তারিখে দক্ষিণ আফ্রিকার বিপক্ষে একদিনের আন্তর্জাতিকে অভিষেক ঘটে পোলার্ডের। পোলার্ডের খেলায় অংশগ্রহণের ফলে অধিনায়ক ব্রায়ান লারাকে অনেকগুলো প্রশ্নের মুখোমুখি হতে হয়। খেলায় ওয়েস্ট ইন্ডিজ ৬৭ রানের ব্যবধানে পরাভূত হয়। তিনি তিন ওভার বোলিং করে কোন উইকেট পাননি এবং মাত্র ১০ রান করেছিলেন।